ΕΙΣΑΓΩΓΙΚΗ ΟΜΙΛΙΑ

ΠΡΟΕΔΡΟΥ ΕΝΩΣΗΣ ΠΕΡΙΦΕΡΕΙΩΝ ΕΛΛΑΔΑΣ (ΕΝΠΕ),

ΠΕΡΙΦΕΡΕΙΑΡΧΗ ΘΕΣΣΑΛΙΑΣ

ΚΩΣΤΑ ΑΓΟΡΑΣΤΟΥ

ΣΤΟ ΚΟΙΝΟ ΣΥΝΕΔΡΙΟ ΕΝΠΕ – ΚΕΔΕ

(Αθήνα, Τετάρτη 18 Απριλίου 2018)

Κυρίες και Κύριοι,

Κύριοι Υπουργοί

Κύριοι Πολιτικοί Αρχηγοί και Εκπρόσωποι Πολιτικών Κομμάτων

Εκ μέρους της Ένωσης Περιφερειών Ελλάδας σας καλωσορίζω στο **ιστορικό πρώτο κοινό συνέδριο της Τοπικής Αυτοδιοίκησης**.

**Το συνέδριο της Αυτοδιοικητικής Διακυβέρνησης**

– αυτό είναι με δυο λέξεις το κεντρικό μήνυμα του συνεδρίου μας,

έτσι πιστεύουμε με βάση την προεργασία που έχουμε κάνει ότι θα το καταγράψει η ιστορία.

Θέλω σ’ αυτόν το σύντομο εισαγωγικό χαιρετισμό να ξεκαθαρίσω τι είναι και τι δεν είναι το συνέδριό μας.

**Είναι συνέδριο** με το οποίο και στο οποίο

αποδεικνύουμε στην πράξη την κοινή μας βούληση

**να προτάξουμε όσα – μεγάλα – μας ενώνουν**

υπερβαίνοντας όσα – μικρά – μας χωρίζουν.

**Είναι συνέδριο** με το οποίο και στο οποίο

επαναβεβαιώνουμε στην πράξη την κοινή μας θέση ότι

**η δύναμη της Αυτοδιοίκησης έγκειται στην ενότητά της**

**και στη ζωτικότητα της σχέσης της με τον λαό.**

**Είναι συνέδριο** με το οποίο και στο οποίο

αποδεικνύουμε στην πράξη ότι έχουμε τη θέληση

**να αναζητούμε τις βέλτιστες λύσεις για την Αυτοδιοίκηση και την ελληνική κοινωνία**

μέσα από γνήσιο, καθαρό δημοκρατικό διάλογο.

**Δεν είναι συνέδριο στο οποίο πρέπει να συμφωνήσουμε όλοι σε όλα…**

Θέλουμε και εργαζόμαστε για τη σύνθεση, την εύρεση της κοινής συνισταμένης.

Γνωρίζουμε, όμως, ότι υπάρχουν διαφορετικές προσεγγίσεις σε επιμέρους ζητήματα, που φυσικά είναι απολύτως σεβαστές.

Είμαστε ίσοι, δεν είμαστε ίδιοι.

Αυτό είναι άλλωστε το μεγαλείο της δημοκρατίας:

η λήψη αποφάσεων κατά πλειοψηφία με σεβασμό στην αντίθετη, τη μειοψηφική άποψη.

**Δεν είναι συνέδριο του «αντί», είναι συνέδριο του «υπέρ».**

Υπέρ του να οικοδομήσουμε ένα σχέδιο, να ανανεώσουμε το νήμα της ιστορίας της Αυτοδιοίκησης και τη δυναμική τη προόδου.

Υπέρ του να ζήσουν τα παιδιά μας καλύτερα από τους γονείς τους.

**Δεν είναι συνέδριο για να συζητήσουμε το κυοφορούμενο νομοσχέδιο του Υπουργείου Εσωτερικών.**

Άλλωστε, νομοσχέδιο ακούμε και νομοσχέδιο δεν βλέπουμε…

Ένα νομοσχέδιο – φάντασμα.

Η πολιτική ηγεσία του Υπουργείου Εσωτερικών σχεδόν κάθε εβδομάδα θέτει μια προθεσμία για την παρουσίαση του νομοσχεδίου και αποδεικνύεται ότι αδυνατεί να την τηρήσει.

Έχω την αίσθηση κύριε Υπουργέ ότι θα την πάθετε σαν το βοσκό της γνωστής ιστορίας με τον λύκο.

Όταν θα παρουσιάσετε τελικά το νομοσχέδιο, δεν θα σας πιστεύει κανείς…

**Ολοκληρώνοντας,**

**το συνέδριό μας αφορά το παρόν αλλά και το μέλλον της Τοπικής Αυτοδιοίκησης στην Ελλάδα τα επόμενα χρόνια.**

Ο ορίζοντας του συνεδρίου δεν είναι μια εβδομάδα ή ένας – δυο μήνες, ούτε καν ένα έτος, αλλά εκτείνεται σε βάθος χρόνου.

Ας μην αδικούμε τους εαυτούς μας περιορίζοντας χρονικά την εμβέλεια αυτών που θα συζητήσουμε και θα αποφασίσουμε αυτό το διήμερο.

Το γεγονός όμως ότι το συνέδριό μας είναι **συνέδριο προοπτικής**, **δεν** μπορεί να **συνιστά άλλοθι ακινησίας** για την κυβέρνηση και το Υπουργείο Εσωτερικών.

Υπάρχουν φλέγοντα θέματα που έπρεπε να αντιμετωπιστούν… χθες.

Διότι οι ανάγκες της κοινωνίας είναι πολύ μεγάλες.

Διότι στη συγκεκριμένη χρονική συγκυρία, η ακινησία κοστίζει πολύ ακριβά κι η αδράνεια είναι πολύ επικίνδυνη.

Χωρίς αμφιβολία, υπάρχουν θέματα που αφορούν την Τοπική Αυτοδιοίκηση και στα οποία η συγκεκριμένη κυβέρνηση

-θυμίζω ότι η κυβέρνηση ΣΥΡΙΖΑ-ΑΝΕΛ βρίσκεται σχεδόν 39 μήνες στην εξουσία -

έχει καθυστερήσει σημαντικά.

Για να αναφέρω ένα μόνο χαρακτηριστικό παράδειγμα, 39 ολόκληρους μήνες περιμένουμε να καταργηθούν οι Αποκεντρωμένες Διοικήσεις…

**Από την άλλη πλευρά, αυτή η καθυστέρηση δεν μπορεί να χρησιμοποιηθεί ως άλλοθι για να ψηφισθεί με διαδικασίες – εξπρές το νομοσχέδιο για την αυτοδιοίκηση.**

Ως θεσμικοί φορείς των Περιφερειών και των Δήμων έχουμε ξεκαθαρίσει και το επαναλαμβάνω πως ούτε πρόκειται να δεχθούμε ούτε να παράσχουμε πολιτική νομιμοποίηση σε διαδικασίες – εξπρές.

Και μία τελευταία επισήμανση πριν καλέσω τον Υπουργό στο βήμα:

Για να το ξεκαθαρίσουμε άπαξ δια παντός:

**Όσο η κυβέρνηση και το Υπουργείο κρατούν «κλειστά» τα «χαρτιά» τους για τη μεταρρύθμιση στην Αυτοδιοίκηση ούτε έχει γίνει διάλογος ούτε νοείται ως διάλογος.**

Μπορείτε να «βαφτίζετε» το κρέας ψάρι, αλλά η πραγματικότητα δεν αλλάζει.

Παρουσιάστε το νομοσχέδιο για να ξεκινήσει ο διάλογος.

Εξυπακούεται ότι το χρονικό διάστημα του διαλόγου πρέπει να είναι ανάλογο της σοβαρότητας, του εύρους και του βάθους της μεταρρύθμισης.

Τουλάχιστον δύο μήνες – αν όχι και παραπάνω…

Επιπρόσθετα, είναι αυτονόητο αλλά οφείλω να το επισημάνω πως

**διάλογος με προειλημμένες αποφάσεις, ιδεοληπτικές εμμονές και συμπλεγματικές λογικές, δεν είναι διάλογος…**

Μ’ αυτές τις σκέψεις σας καλωσορίζω και πάλι στο πρώτο, το ιστορικό κοινό συνέδριο της Αυτοδιοίκησης και των δύο βαθμών και αφού σας ευχαριστήσω για την προσοχή σας, καλώ στο βήμα τον Υπουργό Εσωτερικών κ. Πάνο Σκουρλέτη.